﻿На основу члана 138. став 2. Закона о поморској пловидби („Службени гласник РС”, бр. 87/11, 104/13 и 18/15),

Министар грађевинарства, саобраћаја и инфраструктуре доноси

**ПРАВИЛНИК**

**о подацимa о броду и отпаду које је домаћи брод дужан да преда надлежном органу државе луке**

"Службени гласник РС", број 16 од 2. марта 2017.

Члан 1.

Овим правилником прописују се подаци о броду и отпаду које је домаћи брод дужан да преда надлежном органу државе луке.

Члан 2.

Oвaј правилник примeњуje се нa домаће поморске брoдoвe који упловљавају у морску луку.

Овај правилник се не примењује на ратне и јавне бродове.

Члан 3.

Зaпoвeдник брoдa, oсим рибaрскoг брода и пловила за спорт и рекреацију, доставља надлежном органу државе луке податке о броду и отпаду, и то:

1) име, позивни знак, IMO број;

2) државу заставе;

3) предвиђено време доласка;

4) предвиђено време одласка;

5) претходну луку упловљења;

6) следећу луку;

7) задњу луку и датум достављања бродског отпада, количине (m³) и врсте отпада;

8) колико се бродског отпада испоручује у лучке прихватне уређаје;

9) врста (отпадна уља, отпадна вода, смеће, остаци терета) и количина отпада и остатака терета који се доставља и/или остаје на броду, и проценат од максималног ускладиштења, а који нарочито обухвата, у зависности од врсте отпада и остатака терета:

(1) отпад који се испоручује;

(2) максимални расположиви смештајни простор (m³);

(3) количину отпада која остаје на броду (m³);

(4) луку у којој ће се доставити преостали отпад;

(5) процењену количину отпада која ће настати до следеће луке (m³);

(6) отпад испоручен у претходној луци;

(7) напомену;

(8) изјаву којом се потврђује тачност наведених података.

Подаци из става 1. овог члана достављају се на српском и енглеском језику.

Члан 4.

Оваj правилник је усклађен са свим начелима и захтевима из Директиве 2000/59/ЕЗ од 27. новембра 2000. године о лучким уређајима за прихват бродског отпада и остатака терета.

Члан 5.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-245/2016-06

У Београду, 24. фебруара 2017. године

Министар,

проф. др **Зорана З. Михајловић,** с.р.